钦定古今图书集成/理学汇编/文学典/第241卷 > 《拟古乐府引》李东阳
## 钦定古今图书集成/理学汇编/文学典/第241卷 > 《拟古乐府引》李东阳

予尝观汉、魏间乐府歌辞，爱其质而不俚，腴而不艳，
有古诗“言志依永”之遗意。播之乡国，各有攸宜。嗣是
以还，作者代出。然或重袭故常，或无复本义，支离散
漫，莫知适归。纵有所发，亦不免曲终奏雅之诮。唐李
太白才调虽高，而题与义多仍其旧，张籍、王建以下
无讥焉。元杨廉夫力去陈俗，而纵其辩博，于声与调
“或不暇恤。延至于今，此学之废，盖亦久矣。间取史册
所载忠臣义士，幽人贞妇，奇踪异事，触之目而感之
乎心，喜愕忧惧，愤懑无聊不平之气，或因人命题，或
缘事立义，托诸韵语，各为篇什，长短丰约，惟其所止，
徐疾高下，随所会而为之。内取达意，外求合律，虽不
敢希古，作者庶几得十一于千百。”讴吟讽诵之际，亦
将以自考焉。其或“刚而近虐，简而似傲，乐而《易失》”之
淫，哀而不觉其伤者，知言君子，幸有以正我云。